Maailman suurimmat tähdetkin kalpenevat raidereissaan Eeliks:enin vaatimuksille. Kuva: Bättre Folk Festival

Hailuotolaisen Bättre Folk Festivalin järjestäjät saivat eteensä mahdottoman raiderin.

Eeliks:en nimellä elektronista musiikkia tekevä 8-vuotias Eelis Salminen toivoo takahuoneeseen muun muassa monsteria, omaa ufoa ja jalkapallotähti Lionel Messiä potkimaan palloa.

Lisäksi keikkapalkkioksi määritellään yhdeksän miljoona dollaria ja liput Englannin valioliigan otteluun.

Bättre Folk Festivalin järjestäjät ilmoittivat Facebook-sivuillaan tiistaina, että keikka on peruttu kohtuuttomien vaatimusten vuoksi.

"AC/DC-levyyn ja 38 karkkipussiin olisimme vielä suostuneet, mutta esimerkiksi 9 miljoonan euron esiintymispalkkio ja oma ufo ovat liikaa jopa meille."

"En tahdo olla Robin"

Eeliks:en ilmoitti debyyttialbumin ilmestymisen aikaan viime syksynä, ettei hän aio tehdä yhtään live-keikkaa.

"En tahdo olla Robin", hän perusteli yksiselitteisesti.

Bättre Folk Festivalin taiteellinen johtaja Aki Roukala kertoo, että Hailuodon keikka saatiin alun perin sovittua, koska hän tuntee Eeliksen isän. Raiderin saapumisen jälkeen Eelikseen ollaan oltu yhteydessä, mutta miehenalku ei tingi toiveistaan.

"Kyllä ne ehdottomilta vaatimuksilta kuulostaa", Roukala sanoo.

Eeliks:enin ympärille ehdittiin kehittää Hailuotoon kokeellisen elektronisen musiikin lastenkonsertti. Parhaillaan hänelle etsitään korvaajaa.

Bättre Folk Festival järjestetään 28.-29. kesäkuuta Hailuodossa.